title: Odluka (EU, Euratom) 2016/1654 predstavnika vlada država članica od 7. rujna 2016. o imenovanju sudaca Općeg suda

text:
               15.9.2016

               HR

               Službeni list Europske unije

               L 247/13

         ODLUKA (EU, Euratom) 2016/1654 PREDSTAVNIKA VLADA DRŽAVA ČLANICA
   od 7. rujna 2016.
   o imenovanju sudaca Općeg suda
   PREDSTAVNICI VLADA DRŽAVA ČLANICA EUROPSKE UNIJE,
   uzimajući u obzir Ugovor o Europskoj uniji, a posebno njegov članak 19.,
   uzimajući u obzir Ugovor o funkcioniranju Europske unije, a posebno njegove članke 254. i 255.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   budući da:

               (1)

               Člankom 48. Protokola br. 3 o Statutu Suda Europske unije, kako je izmijenjen Uredbom (EU, Euratom) 2015/2422 Europskog parlamenta i Vijeća (1), predviđa se da se od 25. prosinca 2015. Opći sud sastoji od četrdeset sudaca. U članku 2. točki (a) navedene Uredbe utvrđuje se trajanje mandata dvanaest dodatnih sudaca tako da se kraj njihovih mandata podudara s djelomičnim zamjenama u Općem sudu koje će se provesti 1. rujna 2016. i 1. rujna 2019.

               (2)

               U tom kontekstu g. Jan PASSER predložen je kao kandidat za mjesto dodatnog suca Općeg suda.

               (3)

               Osim toga, člankom 48. Protokola br. 3 o Statutu Suda Europske unije, kako je izmijenjen Uredbom (EU, Euratom) 2015/2422, predviđa se da se od 1. rujna 2016. Opći sud sastoji od četrdeset sedam sudaca. U članku 2. točki (b) navedene Uredbe utvrđuje se trajanje mandata sedam dodatnih sudaca tako da se kraj njihovih mandata podudara s djelomičnim zamjenama u Općem sudu koje će se provesti 1. rujna 2019. i 1. rujna 2022.

               (4)

               U tom kontekstu g. René BARENTS, gđa Maria José COSTEIRA, g. Alexander KORNEZOV, g. Ezio PERILLO i g. Jesper SVENNINGSEN predloženi su kao kandidati za mjesta dodatnih sudaca Općeg suda.

               (5)

               Odbor osnovan člankom 255. Ugovora o funkcioniranju Europske unije dao je mišljenje o prikladnosti g. Renéa BARENTSA, gđe Marije José COSTEIRA, g. Alexandera KORNEZOVA, g. Jana PASSERA, g. Ezija PERILLA i g. Jespera SVENNINGSENA za obnašanje dužnosti sudaca Općeg suda.

               (6)

               Primjereno je imenovati g. Jana PASSERA za razdoblje od datuma stupanja na snagu ove Odluke do 31. kolovoza 2019. Također je primjereno imenovati gđu Mariju José COSTEIRA za razdoblje od datuma stupanja na snagu ove Odluke do 31. kolovoza 2022.

               (7)

               Budući da su g. René BARENTS, g. Alexander KORNEZOV, g. Ezio PERILLO i g. Jesper SVENNINGSEN obnašali dužnost sudaca Službeničkog suda Europske unije do raspuštanja tog Suda 31. kolovoza 2016. i da je nadležnost za odlučivanje u prvom stupnju o sporovima između Unije i njezinih službenika prenesena na Opći sud od 1. rujna 2016. Uredbom (EU, Euratom) 2016/1192 Europskog parlamenta i Vijeća (2), primjereno je imenovati g. Alexandera KORNEZOVA i g. Ezija PERILLU na mandat koji počinje 1. rujna 2016. i završava 31. kolovoza 2019. te g. Renéa BARENTSA i g. Jespera SVENNINGSENA na mandat koji počinje 1. rujna 2016. i završava 31. kolovoza 2022.,

         DONIJELI SU OVU ODLUKU:
   Članak 1.
   G. Jan PASSER imenuje se sucem Općeg suda za razdoblje od datuma stupanja na snagu ove Odluke do 31. kolovoza 2019.
   Članak 2.
   Gđa Maria José COSTEIRA imenuje se sutkinjom Općeg suda za razdoblje od datuma stupanja na snagu ove Odluke do 31. kolovoza 2022.
   Članak 3.
   Sucima Općeg suda za razdoblje od 1. rujna 2016. do 31. kolovoza 2019. imenuju se:

               —

               g. Alexander KORNEZOV,

               —

               g. Ezio PERILLO.

         Članak 4.
   Sucima Općeg suda za razdoblje od 1. rujna 2016. do 31. kolovoza 2022. imenuju se:

               —

               g. René BARENTS,

               —

               g. Jesper SVENNINGSEN.

         Članak 5.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 7. rujna 2016.

            Predsjednik

         P. JAVORČÍK

      (1)  Uredba (EU, Euratom) 2015/2422 Europskog parlamenta i Vijeća od 16. prosinca 2015. o izmjeni Protokola br. 3 o Statutu Suda Europske unije (SL L 341, 24.12.2015., str. 14.).

      (2)  Uredba (EU, Euratom) 2016/1192 Europskog parlamenta i Vijeća od 6. srpnja 2016. o prijenosu na Opći sud nadležnosti za odlučivanje u prvom stupnju o sporovima između Europske unije i njezinih službenika (SL L 200, 26.7.2016., str. 137.).


title: 2005/958/EZ: Odluka Vijeća od 21. prosinca 2005. o sklapanju Sporazuma u obliku razmjene pisama između Europske zajednice i Japana u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994.

text:
               11/Sv. 121

               HR

               Službeni list Europske unije

               43

         32005D0958

               L 347/75

               SLUŽBENI LIST EUROPSKE UNIJE

         ODLUKA VIJEĆA
   od 21. prosinca 2005.
   o sklapanju Sporazuma u obliku razmjene pisama između Europske zajednice i Japana u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994.
   (2005/958/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 133., zajedno s člankom 300. stavkom 2. prvi podstavkom, prvom rečenicom,
   uzimajući u obzir prijedlog Komisije,
   budući da:

               (1)

               Vijeće je 22. ožujka 2004. ovlastilo Komisiju da započne pregovore s određenim članicama Svjetske trgovinske organizacije (WTO-a), u skladu s člankom XXIV. stavkom 6. Općeg sporazuma o carinama i trgovini (GATT) iz 1994 u okviru pristupanja Europskoj uniji Češke Republike, Republike Estonije, Republike Cipra, Republike Litve, Republike Latvije, Republike Mađarske, Republike Malte, Republike Poljske, Republike Slovenije i Slovačke Republike.

               (2)

               Pregovore je vodila Komisija uz savjetovanje s Odborom uspostavljenim člankom 133. Ugovora i unutar okvira pregovaračkih smjernica koje je usvojilo Vijeće.

               (3)

               Komisija je dovršila pregovore koji se odnose na Sporazum u obliku razmjene pisama između Europske zajednice i Japana. Navedeni Sporazum stoga treba odobriti,

         ODLUČILO JE:
   Članak 1.
   Sporazum u obliku razmjene pisama između Europske zajednice i Narodne Republike Kine u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994. o povlačenju određenih koncesija s obzirom na povlačenje popisa Češke Republike, Republike Estonije, Republike Cipra, Republike Litve, Republike Latvije, Republike Mađarske, Republike Malte, Republike Poljske, Republike Slovenije i Slovačke Republike u okviru njihovog pristupanja Europskoj uniji odobrava se od strane Zajednice.
   Tekst Sporazuma u obliku razmjene pisama je priložen ovoj Odluci.
   Članak 2.
   Predsjednik Vijeća ovlašćuje se za imenovanje osobe (osoba) opunomoćene (opunomoćenih) za potpisivanje Sporazuma kako bi on obvezivao Zajednicu (1).

      Sastavljeno u Bruxellesu 21. prosinca 2005.

            Za Vijeće,

            Predsjednik

         B. BRADSHAW

      (1)  Dan stupanja na snagu Sporazuma objavljuje se u Službenom listu Europske unije.


title: Odluka Komisije оd 31. ožujka 2016. o imenovanju članova Odbora viših inspektora rada na novi mandat

text:
               1.4.2016

               HR

               Službeni list Europske unije

               C 115/17

         ODLUKA KOMISIJE
   оd 31. ožujka 2016.
   o imenovanju članova Odbora viših inspektora rada na novi mandat
   (2016/C 115/06)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Komisije 95/319/EZ od 12. srpnja 1995. o osnivanju Odbora viših inspektora rada (1), a posebno njezin članak 5.,
   uzimajući u obzir imena kandidata koja su podnijele države članice,
   budući da:

               (1)

               Člankom 5. stavkom 1. Odluke 95/319/EZ predviđa se da se Odbor sastoji od jednog punopravnog člana iz svake države članice i da se za svakog punopravnog člana može imenovati jedan zamjenik.

               (2)

               Člankom 5. stavkom 2. te Odluke predviđa se da punopravne članove i zamjenike članova Odbora imenuje Komisija na prijedlog država članica.

               (3)

               Člankom 5. stavkom 3. te Odluke predviđa se da mandat članova Odbora traje tri godine i da članovi Odbora mogu biti ponovno imenovani.

               (4)

               Prethodni mandat članova Odbora završio je 31. prosinca 2015.

               (5)

               Komisija stoga mora imenovati članove tog Odbora na temelju prijedloga država članica na rok od tri godine,

         DONIJELA JE OVU ODLUKU:
   Članak 1.
   (1)   Osobe navedene u Prilogu ovoj Odluci imenuju se punopravnim članovima i zamjenicima članova Odbora viših inspektora rada na rok od tri godine od 1. siječnja 2016. do 31. prosinca 2018.
   (2)   Popis članova objavljuje se u Službenom listu Europske unije u informativne svrhe.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 31. ožujka 2016.

            Za Komisiju

            Predsjednik

         Jean-Claude JUNCKER

      (1)  SL L 188, 9.8.1995., str. 11.

      PRILOG

                  Država članica

                  Punopravni član

                  Zamjenik člana

                     Belgija

                  G. Paul TOUSSEYN

                  G. Michel ASEGLIO

                     Bugarska

                  Gđa Rumyana MIHAYLOVA

                  Gđa Irena DIMITROVA

                     Češka

                  G. Rudolf HAHN

                  G. Pavel HEISIG

                     Danska

                  G. Peter VESTERHEDEN

                  Gđa Annemarie KNUDSEN

                     Njemačka

                  G. Kai SCHÄFER

                  G. Helmut GOTTWALD

                     Estonija

                  Gđa Maret MARIPUU

                  G. Rein REISBERG

                     Irska

                  G. Brian HIGGISSON

                  G. Martin O’HALLORAN

                     Grčka

                  Gđa Chryssoula TOUFEKOULA

                  G. Nikolaos MARAGOS

                     Španjolska

                  G. José Ignacio SACRISTÁN ENCISO

                  Gđa Graciela DE ANDRÉS NOVO

                     Francuska

                  G. Yves CALVEZ

                  Gđa Jessy PRETTO

                     Hrvatska

                  G. Miroslav BABIĆ

                  G. Branko MESIĆ

                     Italija

                  G. Danilo PAPA

                  Gđa Roberta FABRIZI

                     Cipar

                  G. Anastassios YIANNAKI

                  G. Aristodemos ECONOMIDES

                     Latvija

                  G. Renārs LŪSIS

                  Gđa Linda MATISĀNE

                     Litva

                  G. Gintaras ČEPAS

                  Gđa Dalia LEGIENE

                     Luksemburg

                  G. Marco BOLY

                  G. Johny SCHNEIDER

                     Mađarska

                  G. Péter NESZTINGER

                  Gđa Judit H. NAGY

                     Malta

                  G. Mark GAUCI

                  G. Vincent ATTARD

                     Nizozemska

                  g. J. A. VAN DEN BOS (Jan)

                  Gđa M. A. ZUURBIER (Marga)

                     Austrija

                  Gđa Gertrud BREINDL

                  G. Josef KERSCHHAGL

                     Poljska

                  Gđa Iwona HICKIEWICZ

                  G. Leszek ZAJĄC

                     Portugal

                  G. Pedro PIMENTA BRAZ

                  G. Manuel Joaquim MADURO ROXO

                     Rumunjska

                  G. Dantes Nicolae BRATU

                  Gđa Larisa Otilia PAPP

                     Slovenija

                  Gđa Nataša TRČEK

                  G. Slavko KRIŠTOFELC

                     Slovačka

                  G. Andrej GMITTER

                  Gđa Miroslava SKIČKOVÁ

                     Finska

                  G. Leo SUOMAA

                  G. Raimo ANTILA

                     Švedska

                  Gđa Erna ZELMIN-EKENHEIM

                  G. Håkan OLSSON

                     Ujedinjena Kraljevina

                  G. David SNOWBALL

                  G. Tim GALLOWAY


title: Odluka Europskog parlamenta (EU) 2016/1557 od 28. travnja 2016. o zaključenju poslovnih knjiga Europske agencije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2014.

text:
               14.9.2016

               HR

               Službeni list Europske unije

               L 246/336

         ODLUKA EUROPSKOG PARLAMENTA (EU) 2016/1557
   od 28. travnja 2016.
   o zaključenju poslovnih knjiga Europske agencije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europske agencije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2014. s odgovorom Agencije (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Agencija treba dobiti za izvršenje proračuna za financijsku godinu 2014. (05584/2016 – C8-0093/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 1077/2011 Europskog parlamenta i Vijeća od 25. listopada 2011. o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (4), a posebno njezin članak 33.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0124/2016),

               1.

               utvrđuje da završni godišnji financijski izvještaji Europske agencije za operativno upravljanje opsežnim informacijskim sustavima u području slobode, sigurnosti i pravde odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Europske agencije za operativno upravljanje opsežnim informacijskim sustavima u području slobode, sigurnosti i pravde za financijsku godinu 2014.;

               3.

               nalaže svojem predsjedniku da ovu Odluku proslijedi izvršnom direktoru Europske agencije za operativno upravljanje opsežnim informacijskim sustavima u području slobode, sigurnosti i pravde, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 275.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 286, 1.11.2011., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka (EU) 2016/868 Europske središnje banke od 18. svibnja 2016. o izmjeni Odluke ESB/2014/6 o organiziranju pripremnih mjera za prikupljanje granularnih podataka o kreditima od strane Europskog sustava središnjih banaka (ESB/2016/14)

text:
                  1.6.2016

                  HR

                  Službeni list Europske unije

                  L 144/99

            ODLUKA (EU) 2016/868 EUROPSKE SREDIŠNJE BANKE
      od 18. svibnja 2016.
      o izmjeni Odluke ESB/2014/6 o organiziranju pripremnih mjera za prikupljanje granularnih podataka o kreditima od strane Europskog sustava središnjih banaka (ESB/2016/14)
      UPRAVNO VIJEĆE EUROPSKE SREDIŠNJE BANKE,
      uzimajući u obzir Statut Europskog sustava središnjih banaka i Europske središnje banke, a posebno njegov članak 5. i članak 46. stavak 2.,
      uzimajući u obzir Uredbu Vijeća (EZ) br. 2533/98 od 23. studenoga 1998. o prikupljanju statističkih podataka od strane Europske središnje banke (1), a posebno njezin članak 8. stavak 5.,
      uzimajući u obzir doprinos Općeg vijeća,
      budući da:

                  (1)

                  Odluka ESB/2014/6 (2) utvrđuje pripremne mjere koje trebaju poduzeti središnje banke Eurosustava radi pripreme prikupljanja granularnih podataka o kreditima od strane Europskog sustava središnjih banaka (ESSB).

                  (2)

                  Od donošenja Odluke ESB/2014/6 učinjen je značajan napredak prema uspostavljanju dugoročnog okvira za prikupljanje granularnih podataka o kreditima temeljem ujednačenih statističkih izvještajnih zahtjeva.

                  (3)

                  Zbog broja i složenosti predviđenih statističkih izvještajnih zahtjeva, vremenski okvir za provedbu utvrđen u Odluci ESB/2014/6 potrebno je proširiti tako da omogući dovoljno vremena ESSB-u da se na odgovarajući način pripremi za prikupljanje granularnih podataka o kreditima. Budući da će proteći dosta vremena prije početka stvarnog izvješćivanja, vremenski okvir utvrđen u članku 1. Odluke ESB/2014/6 za dovršetak pripremne faze potrebno je zamijeniti rokom koji osigurava da pripremna faza završi kada započne izvješćivanje temeljem dugoročnog okvira za prikupljanje granularnih podataka o kreditima.

                  (4)

                  Ovaj izmijenjeni vremenski okvir također će se primjenjivati na nacionalne središnje banke država članica čija valuta nije euro u situacijama kada te nacionalne središnje banke surađuju sa središnjim bankama Eurosustava temeljem Preporuke ESB/2014/7 (3).

                  (5)

                  U skladu s člankom 3. stavkom 2 Odluke ESB/2014/6 Odbor za statistiku dostavlja Upravnom vijeću godišnje izvješće o napretku postignutom od strane ESB-a i pojedinih nacionalnih središnjih banaka u vezi s provedbom pripremnih mjera. Ovo godišnje izvješće trebalo bi uključivati informacije koje je Odbor za statistiku prikupio od svih nacionalnih središnjih banaka, uključujući informacije o napretku koje su postigle nacionalne središnje banke s odstupanjem, u skladu s člankom 3. stavkom 3. te Odluke. Odvojena izvješća iz članka 3. stavka 3. Odluke ESB/2014/6 ne smatraju se više potrebnim.

                  (6)

                  Odluku ESB/2014/6 potrebno je stoga na odgovarajući način izmijeniti,

            DONIJELO JE OVU ODLUKU:
      Članak 1.
      Izmjene
      Odluka ESB/2014/6 mijenja se kako slijedi:

                  1.

                  U članku 1. druga rečenica zamjenjuje se sljedećim:
                  „Ovaj dugoročni okvir će do početka prvog stvarnog prijenosa granularnih podataka o kreditima od nacionalnih središnjih banaka ESB-u u skladu s Uredbom (EU) 2016/867 Europske središnje banke (ESB/2016/13) (*) uključivati: (a) nacionalne baze granularnih podataka o kreditima, kojima upravljaju sve nacionalne središnje banke Eurosustava i (b) zajedničku bazu podataka o granularnim analitičkim podacima o kreditima koju dijele države članice čija je valuta euro.

                     (*)  Uredba (EU) 2016/867 Europske središnje banke od 18. svibnja 2016. o prikupljanju granularnih podataka o kreditima i kreditnom riziku (ESB/2016/13) (SL L 144, 1.6.2016., str. 44.).”"

                  2.

                  U članku 3. stavak 2. zamjenjuje se sljedećim:
                  „2.   Odbor za statistiku, prema potrebi uzimajući u obzir savjete drugih odgovarajućih odbora ESSB-a, priprema odluke potrebne za provedbu pripremnih mjera utvrđenih u stavku 1., te ih dostavlja Upravnom vijeću na usvajanje. Odbor za statistiku dostavlja Upravnom vijeću godišnje izvješće o napretku postignutom od strane ESB-a i pojedinih nacionalnih središnjih banaka, uključujući nacionalne središnje banke s odstupanjem u skladu s člankom 3. stavkom 3.”.

                  3.

                  U članku 3. stavak 3. zamjenjuje se sljedećim:
                  „3.   S obzirom na nacionalne središnje banke kojima je potrebno duže prijelazno razdoblje tijekom pripremne faze radi uspostavljanja ili dobivanja pristupa sveobuhvatnim bazama granularnih podataka o kreditima, Upravno vijeće može tijekom pripremne faze odobriti pojedinačna privremena odstupanja od obveze primjene posebnih pripremnih mjera iz stavka 1. Razdoblje svakog pojedinog odstupanja strogo je ograničeno na najkraće vrijeme potrebno dotičnom NSB-u za postizanje usklađenosti tijekom pripremne faze s pripremnim mjerama obuhvaćenim ovim odstupanjem, a u svakom slučaju utvrđuje se na način koji omogućuje ostvarenje ciljeva utvrđenih u članku 1. u odnosu na sve nacionalne središnje banke Eurosustava. Sva prava na pristup povjerljivim statističkim podacima izvedenim iz granularnih podataka o kreditima dostavljenih ESB-u kao dio posebne pripremne mjere, obustavljaju se u odnosu na sve nacionalne središnje banke koje koriste privremeno odstupanje u odnosu na ovu mjeru. Upravno vijeće može odlučiti da se pojedinim nacionalnim središnjim bankama koje koriste bilo kakvo odstupanje iz ovog stavka odrede daljnja odgovarajuća ograničenja.”

                  4.

                  U članku 4. stavak 1. zamjenjuje se sljedećim:
                  „1.   Radi osiguravanja pravilne usklađenosti granularnih podataka o kreditima koji se trebaju dugoročno prikupljati imajući u vidu potrebe budućih korisnika iz ESSB-a, Odbor za statistiku, tijekom pripremne faze, na kraju ožujka svake godine organizira godišnji prijenos od nacionalnih središnjih banaka prema ESB-u, lako dostupnih granularnih podataka o kreditima koji se odnose na 30. lipnja i 31. prosinca prošle godine, upotrebljavajući primjerenu razinu anonimizacije i agregacije podataka o zajmoprimcima kako bi se osiguralo da se pojedini zajmoprimci ne mogu utvrditi. Prvi prijenos izvršava se na kraju ožujka 2014., u odnosu na 30. lipnja i 31. prosinca 2013. i temelji se na referentnoj izvještajnoj shemi utvrđenoj u Prilogu. Odbor za statistiku organizira sve daljnje ad hoc prijenose na dobrovoljnoj osnovi i na temelju izvještajne sheme koja će uzeti u obzir postojanje lako dostupnih granularnih podataka o kreditima i njihovih obilježja te osigurati da su prikupljeni podaci razmjerni statusu pripremnog rada dovršenog u vrijeme prijenosa. Podaci o zajmoprimcima koji pripadaju institucionalnim sektorima koji nisu financijska društva mogu se dostavljati tijekom pripremne faze na agregiranoj osnovi, pod uvjetom da NSB dostavi odgovarajuće metodološke podatke.”

                  5.

                  Prilog Odluci ESB/2014/6 mijenja se u skladu s Prilogom ovoj Odluci.

            Članak 2.
      Stupanje na snagu
      Ova Odluka stupa na snagu na dan kada su o njoj obaviješteni adresati.
      Članak 3.
      Adresati
      Ova je Odluka upućena nacionalnim središnjim bankama država članica čija je valuta euro.

         Sastavljeno u Frankfurtu na Majni 18. svibnja 2016.

               Predsjednik ESB-a

            Mario DRAGHI

         (1)  SL L 318, 27.11.1998., str. 8.

         (2)  Odluka ESB/2014/6 od 24. veljače 2014. o organiziranju pripremnih mjera za prikupljanje granularnih podataka o kreditima od strane Europskog sustava središnjih banaka (SL L 104, 8.4.2014., str. 72.).

         (3)  Preporuka ESB/2014/7 od 24. veljače 2014. o organiziranju pripremnih mjera za prikupljanje granularnih podataka o kreditima od strane Europskog sustava središnjih banaka(SL C 103, 8.4.2014., str. 1.).

         PRILOG
         Tablica u Prilogu Odluci ESB/2014/6 zamjenjuje se sljedećom tablicom:

                        „Vrsta

                        Svojstva

                        Pregled

                        Razina anonimizacije

                           Svojstva zajmodavca

                        Identifikacijska oznaka zajmodavca

                        Utvrđivanje zajmodavaca u skladu s kodifikacijom koju upotrebljava Registar baze podataka institucija i povezanih društava (RIAD) ESSB-a (*).

                        Neanonimizirano

                           Svojstva zajmoprimca

                        Identifikacijska oznaka zajmoprimca

                        Alfanumerička identifikacija zajmoprimaca, kako bi se osiguralo da se pojedinačni zajmoprimci ne mogu utvrditi.

                        Anonimizirano

                        Država rezidentnosti

                        Država u kojoj je zajmoprimac rezident, u skladu s normom ISO 3166 (**).

                        Institucionalni sektor

                        Institucionalni sektor (ili podsektor) zajmoprimca, u skladu s klasifikacijom ESA 2010. Sljedeći (pod)sektori su obvezni:

                                    —

                                    Nefinancijska društva (S.11)

                                    —

                                    Središnja banka (S.121)

                                    —

                                    Društva koja primaju depozite, osim središnje banke (S.122)

                                    —

                                    Novčani fondovi (S.123)

                                    —

                                    Nenovčani investicijski fondovi (S.124)

                                    —

                                    Ostali financijski posrednici, osim osiguravajućih društava i mirovinskih fondova (S.125)

                                    —

                                    Pomoćne financijske institucije (S.126)

                                    —

                                    Društva koja se bave prijenosom financijskih sredstava i zajmodavci (S.127)

                                    —

                                    Osiguravajuća društva (S.128)

                                    —

                                    Mirovinski fondovi (S.129)

                                    —

                                    Opća država (S.13)

                                    —

                                    Kućanstva i neprofitne ustanove koje služe kućanstvima (S.14 + S.15)

                        Sektor gospodarske djelatnosti

                        Klasifikacija (financijskih i nefinancijskih) zajmodavaca prema njihovim gospodarskim djelatnostima, u skladu sa statističkom klasifikacijom NACE Rev. 2 (***). Šifre djelatnosti NACE iskazuju se na dvije razine (prema ‚skupini’).

                        Veličina

                        Klasifikacija zajmoprimaca prema njihovoj veličini: mikro, mali, srednji i veliki.

                           Varijable podataka o kreditima

                        Identifikacijska oznaka kredita

                        Alfanumeričke identifikacijske oznake kredita koje upotrebljavaju izvještajne institucije na nacionalnoj razini.

                        —

                        Valuta

                        Valuta u kojoj je iskazan kredit, u skladu s normom ISO 4217 (**).

                        Vrsta kredita

                        Klasifikacija kredita prema njihovoj vrsti:

                                    —

                                    Plativi na zahtjev (po pozivu) i u kratkom roku (tekući račun)

                                    —

                                    Dugovanje po kreditnim karticama

                                    —

                                    Potraživanja od kupaca

                                    —

                                    Financijski najmovi

                                    —

                                    Obratni repo krediti

                                    —

                                    Ostali dugoročni krediti

                        Vrsta instrumenta osiguranja

                        Vrsta instrumenta osiguranja kojim se osigurava odobreni kredit; instrument osiguranja u obliku nekretnine, ostali instrumenti osiguranja (uključujući vrijednosne papire i zlato), bez instrumenta osiguranja.

                        Izvorni rok dospijeća

                        Dospijeće kredita ugovoreno na početku ili na dan kasnijeg pregovaranja; od jedne godine ili kraće, duže od jedne godine.

                        Preostali rok do dospijeća

                        Dospijeće koje se odnosi na ugovoreno vrijeme otplate kredita; od jedne godine ili kraće, duže od jedne godine.

                        Status neizvršavanja

                        Krediti kod kojih zajmoprimci ne ispunjavaju svoje obveze.

                        Sindicirani krediti

                        Pojedinačni ugovor o kreditu u kojem više institucija sudjeluje kao zajmodavci.

                        Podređeni dug

                        Instrumenti podređenog duga osiguravaju podređeno potraživanje prema instituciji izdavateljici koje se može ostvariti nakon što su podmirena sva potraživanja s višim statusom (npr. depoziti/krediti), što im daje neka obilježja ‚dionica i drugih vlasničkih vrijednosnih papira’.

                           Mjere podataka o kreditima

                        Povučeni kredit

                        Ukupni nepodmireni iznos kredita (iznos glavnice, bez oduzimanja djelomičnih otpisa), iskazan bez umanjenja za ispravak vrijednosti za kreditni rizik, osim kreditnih gubitaka zabilježenih kao otpisi.

                        —

                        Kreditne linije

                        Iznos odobrenog, ali nepovučenog kredita.

                        Dospjele neplaćene obveze

                        Svako plaćanje (iznos) po kreditu s prekoračenjem od više od 90 dana.

                        Vrijednost instrumenta osiguranja

                        Vrijednost instrumenta osiguranja u vrijeme izvješćivanja.

                        Specifični ispravci vrijednosti za kreditni rizik

                        Posebne rezervacije za gubitke po kreditima zbog kreditnih rizika u skladu s primjenjivim računovodstvenim okvirom. O takvoj se mjeri mora izvijestiti samo za loše kredite.

                        Rizikom ponderirana imovina

                        Iznosi rizikom ponderirane izloženosti u skladu s Direktivom 2006/48/EZ Europskog parlamenta i Vijeća (****) ili naknadnim aktima.

                        Vjerojatnost neispunjenja obveza (samo za kreditne institucije koje primjenjuju pristup zasnovan na internim rejting sustavima)

                        Vjerojatnost nemogućnosti ispunjenja obveza druge ugovorne strane kroz razdoblje od jedne godine, u skladu s Direktivom 2006/48/EZ ili naknadim aktima. Kod izvještavanja za svakog zajmoprimca pojedinačno, iskazuje se ponderirani prosječni opseg.

                        Gubitak zbog neispunjenja obveza (samo za kreditne institucije koje primjenjuju pristup zasnovan na internim rejting sustavima)

                        Omjer gubitka kod izloženosti zbog neispunjavanja obveze druge ugovoren strane i nepodmirenog iznosa kod nastanka statusa neispunjavanja obveza, u skladu s Direktivom 2006/48/EZ ili naknadim aktima. Kod izvješćivanja za svakog zajmoprimca pojedinačno, iskazuje se ponderirani prosječni opseg.

                        Kamatna stopa

                        Omjer, kao godišnji postotak, između iznosa koji dužnik treba platiti kreditoru tijekom određenog vremenskog razdoblja i iznosa glavnice kredita, depozita ili dužničkog vrijednosnog papira, u skladu s Uredbom (EZ) br. 63/2002 Europske središnje banke (*****) ili naknadnih akata. Kod izvješćivanja za svakog zajmoprimca pojedinačno, iskazuje se ponderirani prosječni opseg.

            (*)  Za monetarne financijske institucije, vidjeti popis objavljen na mrežnim stranicama ESB-a www.ecb.europa.eu.

            (**)  Kako je objavila Međunarodna organizacija za standardizaciju (ISO) na svojim mrežnim stranicama www.iso.org.

            (***)  Kako je objavila Europska komisija (Eurostat) na svojim mrežnim stranicama na www.ec.europa.eu/eurostat.

            (****)  Direktiva 2006/48/EZ Europskog parlamenta i Vijeća od 14. lipnja 2006. o osnivanju i obavljanju djelatnosti kreditnih institucija (SL L 177, 30.6.2006., str. 1.)

            (*****)  Uredba (EZ) br. 63/2002 Europske središnje banke od 20. prosinca 2001. o statistici kamatnih stopa koje primjenjuju monetarne financijske institucije na depozite i kredite kućanstvima i nefinancijskim društvima (ESB/2001/18) (SL L 10, 12.1.2002., str. 24.).”.


title: 2014/498/EU: Odluka Vijeća od 23. srpnja 2014. o imenovanju dvaju estonskih članova i dvaju estonskih zamjenika članova Odbora regija

text:
               25.7.2014

               HR

               Službeni list Europske unije

               L 221/13

         ODLUKA VIJEĆA
   od 23. srpnja 2014.
   o imenovanju dvaju estonskih članova i dvaju estonskih zamjenika članova Odbora regija

      (2014/498/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog estonske vlade,
   budući da:

               (1)

               Vijeće je 22. prosinca 2009. i 18. siječnja 2010. donijelo Odluku 2009/1014/EU (1) odnosno Odluku 2010/29/EU (2) o imenovanju članova i zamjenika članova Odbora regija za razdoblje od 26. siječnja 2010. do 25. siječnja 2015. Dana 21. svibnja 2013. Odlukom Vijeća 2013/239/EU (3), g. Mihkel JUHKAMI imenovan je zamjenikom člana do 25. siječnja 2015.

               (2)

               Mjesta dvaju članova Odbora regija postala su slobodna istekom mandata g. Väina HALLIKMÄGIJA i g. Jürija PIHLA.

               (3)

               Mjesto zamjenika člana postalo je slobodno istekom mandata gđe Saime KALEV.

               (4)

               Mjesto zamjenika člana postat će slobodno imenovanjem g. Mihkela JUHKAMIJA članom Odbora regija,

         DONIJELO JE OVU ODLUKU:
   Članak 1.
   Sljedeće osobe imenuju se u Odbor regija do kraja tekućeg mandata, koji istječe 25. siječnja 2015.:

               (a)

               za članove:

                           —

                           g. Mihkel JUHKAMI, Mayor of the City of Rakvere,

                           —

                           g. Urmas SUKLES, Mayor of the City of Haapsalu;

                     i

               (b)

               za zamjenike članova:

                           —

                           g. Hannes HANSO, Mayor of the City of Kuressaare,

                           —

                           g. Rait PIHELGAS, Mayor of Ambla Rural Municipality.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 23. srpnja 2014.

            Za Vijeće

            Predsjednik

         S. GOZI

      (1)  SL L 348, 29.12.2009., str. 22.

      (2)  SL L 12, 19.1.2010., str. 11.

      (3)  SL L 141, 28.5.2013., str. 43.


title: 2012/649/EU: Odluka Vijeća od 15. listopada 2012. o potpisivanju, u ime Unije, Sporazuma između Europske unije i Republike Kabo Verdea o pojednostavnjenju viznog režima za kratkotrajni boravak građana Republike Kabo Verdea i Europske unije

text:
               11/Sv. 118

               HR

               Službeni list Europske unije

               260

         32012D0649

               L 288/1

               SLUŽBENI LIST EUROPSKE UNIJE

         ODLUKA VIJEĆA
   od 15. listopada 2012.
   o potpisivanju, u ime Unije, Sporazuma između Europske unije i Republike Kabo Verdea o pojednostavnjenju viznog režima za kratkotrajni boravak građana Republike Kabo Verdea i Europske unije
   (2012/649/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 4. lipnja 2009. ovlastilo Komisiju da započne pregovore s Republikom Kabo Verdeom o pojednostavljenju viznog režima za kratkotrajni boravak. Pregovori su uspješno završeni i Sporazum između Europske unije i Republike Kabo Verdea o pojednostavnjenju viznog režima za kratkotrajni boravak građana Republike Kabo Verdea i Europske unije („Sporazum”) parafiran je 24. travnja 2012.

               (2)

               Ovaj je Sporazum potrebno potpisati u ime Unije, podložno njegovom sklapanju.

               (3)

               Ovu Odluku čine unaprijeđene odredbe schengenske pravne stečevine u kojem Ujedinjena Kraljevina ne sudjeluje, u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske da sudjeluju u nekim odredbama schengenske pravne stečevine (1); Ujedinjena Kraljevina stoga ne sudjeluje u njezinom donošenju, ona je ne obvezuje niti podliježe njezinoj primjeni.

               (4)

               Ovu Odluku čine unaprijeđene odredbe schengenske pravne stečevine u kojoj ne sudjeluje Irska, u skladu s Odlukom Vijeća 2002/192/EZ od 28. veljače 2002. o zahtjevu Irske da sudjeluje u nekim odredbama schengenske pravne stečevine (2); Irska stoga ne sudjeluje u njezinom donošenju, ona je ne obvezuje niti podliježe njezinoj primjeni.

               (5)

               U skladu s člancima 1. i 2. Protokola br. 22 o stajalištu Danske koje je priloženo Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, ona je ne obvezuje niti podliježe njezinoj primjeni,

         DONIJELO JE OVU ODLUKU:
   Članak 1.
   Potpisivanje, u ime Unije, Sporazuma između Europske unije i Republike Kabo Verdea o pojednostavnjenju viznog režima za kratkotrajni boravak građana Republike Kabo Verdea i Europske unije ovime se odobrava, podložno sklapanju navedenog Sporazuma (3).
   Članak 2.
   Ovime se ovlašćuje predsjednik Vijeća da odredi osobu(-e) ovlaštenu(-e) za potpisivanje Sporazuma u ime Unije.
   Članak 3.
   Ova Odluka stupa na snagu na dan njezinog donošenja.

      Sastavljeno u Luxembourgu 15. listopada 2012.

            Za Vijeće

            Predsjednica

         C. ASHTON

      (1)  SL L 131, 1.6.2000., str. 43.

      (2)  SL L 64, 7.3.2002., str. 20.

      (3)  Tekst Sporazuma objavljuje se zajedno s Odlukom.


title: Odluka (EU) 2017/1684 Europskog parlamenta od 27. travnja 2017. o razrješnici za izvršenje proračuna Europskog centra za praćenje droga i ovisnosti o drogama za financijsku godinu 2015.

text:
               29.9.2017

               HR

               Službeni list Europske unije

               L 252/257

         ODLUKA (EU) 2017/1684 EUROPSKOG PARLAMENTA
   od 27. travnja 2017.
   o razrješnici za izvršenje proračuna Europskog centra za praćenje droga i ovisnosti o drogama za financijsku godinu 2015.
   EUROPSKI PARLAMENT,

               —

               uzimajući u obzir završne godišnje financijske izvještaje Europskog centra za praćenje droga i ovisnosti o drogama za financijsku godinu 2015.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europskog centra za praćenje droga i ovisnosti o drogama za financijsku godinu 2015., s odgovorima Centra (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 21. veljače 2017. o razrješnici koju Centar treba dobiti za izvršenje proračuna za financijsku godinu 2015. (05873/2017 – C8-0051/2017),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 1920/2006 Europskog parlamenta i Vijeća od 12. prosinca 2006. o Europskom centru za praćenje droga i ovisnosti o drogama (4), a posebno njezin članak 15.,

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 108.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A8-0099/2017),

               1.

               daje razrješnicu direktoru Europskog centra za praćenje droga i ovisnosti o drogama za izvršenje proračuna Centra za financijsku godinu 2015.

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Europskog centra za praćenje droga i ovisnosti o drogama, Vijeću, Komisiji i Revizorskom sudu te da ih da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL C 449, 1.12.2016., str. 128.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 376, 27.12.2006., str. 1.

      (5)  SL L 328, 7.12.2013., str. 42.


title: Odluka Vijeća 2003/725/PUP od 2. listopada 2003. o izmjenama odredaba članka 40. stavaka 1. i 7. Konvencije o provedbi Schengenskog sporazuma od 14. lipnja 1985. o postupnom ukidanju provjera na zajedničkim granicama

text:
               19/Sv. 003

               HR

               Službeni list Europske unije

               129

         32003D0725

               L 260/37

               SLUŽBENI LIST EUROPSKE UNIJE

               02.10.2003.

      ODLUKA VIJEĆA 2003/725/PUP
   od 2. listopada 2003.
   o izmjenama odredaba članka 40. stavaka 1. i 7. Konvencije o provedbi Schengenskog sporazuma od 14. lipnja 1985. o postupnom ukidanju provjera na zajedničkim granicama
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 32. i članak 34. stavak 2. točku (c),
   uzimajući u obzir inicijativu Kraljevine Belgije, Kraljevine Španjolske i Francuske Republike,
   uzimajući u obzir mišljenje Europskog parlamenta,
   budući da:

               (1)

               Trebalo bi izmijeniti odredbe Konvencije o provedbi Schengenskog sporazuma od 14. lipnja 1985. o postupnom ukidanju provjera na zajedničkim granicama (1), koje se odnose na prekogranični nadzor, te proširiti područje njihove primjene radi uspješnijeg provođenja istraga u kaznenim postupcima, posebno onih koje se odnose na kaznena djela organiziranog kriminala.

               (2)

               Ujedinjena Kraljevina sudjeluje u ovoj Odluci u skladu s člankom 5. Protokola o uključivanju schengenske pravne stečevine u okvir Europske unije koji je priložen Ugovoru o Europskoj uniji i Ugovoru o osnivanju Europske zajednice, i člankom 8. stavkom 2. Odluke Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanjem u nekim odredbama schengenske pravne stečevine (2).

               (3)

               U odnosu na Island i Norvešku, Odluka predstavlja proširenje odredbi schengenske pravne stečevine, u smislu Sporazuma koji su sklopili Vijeće Europske unije, Republika Island i Kraljevina Norveška o pridruživanju tih država provedbi, primjeni i razvoju schengenske pravne stečevine, što pripada u područje navedeno u članku 1. točki H Odluke Vijeća 1999/437/EZ od 17. svibnja 1999. o određenim mjerama za primjenu tog Sporazuma (3),

         ODLUČILO JE:
   Članak 1.
   Odredbe članka 40. Konvencije o provedbi Schengenskog sporazuma od 14. lipnja 1985. o postupnom ukidanju kontrola na zajedničkim granicama ovime se mijenjaju:

               1.

               Prvi podstavak stavka 1. zamjenjuje se sljedećim:
               „1.   Službenici jedne od država članica, koji u sklopu istrage u kaznenom postupku za kazneno djelo za koje je moguće izručenje, izvršavaju kontrolu nad osobom osumnjičenom za sudjelovanje u kaznenom djelu, ili kao bitan dio istrage postoji ozbiljan razlog da se vjeruje da takva osoba može pomoći u otkrivanju ili pronalaženju osumnjičenika, imaju pravo nastaviti kontrolu na državnom području druge države članice koja je odobrila prekograničnu kontrolu kao odgovor na obrazloženi prethodni zahtjev za pomoć. Odobrenju se mogu priložiti uvjeti.”

               2.

               Stavak 7. mijenja se i glasi:

                           (a)

                           u trećoj alineji, „silovanje” se zamjenjuje s „teško kazneno djelo protiv spolne slobode”;

                           (b)

                           u petoj alineji „krivotvorenje novca” zamjenjuje se s „krivotvorenje i zlouporaba sredstava plaćanja”;

                           (c)

                           dodaju se sljedeći odlomci:

                                       „—

                                       teška prijevara,

                                       —

                                       krijumčarenje stranaca,

                                       —

                                       pranje novca,

                                       —

                                       nedopuštena trgovina nuklearnim i radioaktivnim tvarima,

                                       —

                                       sudjelovanje u zločinačkoj organizaciji, kako je navedeno u Zajedničkoj akciji Vijeća 98/733/PUP od 21. prosinca 1998. o karakteriziranju kao kaznenog djela sudjelovanja u zločinačkoj organizaciji u državama članicama Europske unije,

                                       —

                                       teroristički akti navedeni u Okvirnoj odluci Vijeća 2002/475/PUP od 13. lipnja 2002. o suzbijanju terorizma.”

         Članak 2.
   1.   Ova Odluka ne obvezuje Irsku.
   2.   Ova se Odluka ne primjenjuje na Gibraltar.
   3.   Ova se Odluka primjenjuje samo na Kanalske otoke prema članku 5. stavku 1. Odluke 2000/365/EZ.
   Članak 3.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 2. listopada 2003.

            Za Vijeće

            Predsjednik

         G. PISANU

      (1)  SL L 239, 22.9.2000., str. 19.

      (2)  SL L 131, 1.6.2000., str. 43.

      (3)  SL L 176, 10.7.1999., str. 31.


title: 2008/319/EZ: Odluka Vijeća od 14. travnja 2008. o izmjeni Odluke 2000/265/EZ o uvođenju financijske uredbe za proračunske aspekte upravljanja ugovorima od strane zamjenika glavnog tajnika Vijeća, sklopljenih u ime određenih država članica u vezi s postavljanjem i funkcioniranjem komunikacijske infrastrukture za schengensko okružje, „Sisnet”

text:
               01/Sv. 9

               HR

               Službeni list Europske unije

               34

         32008D0319

               L 109/30

               SLUŽBENI LIST EUROPSKE UNIJE

         ODLUKA VIJEĆA
   od 14. travnja 2008.
   o izmjeni Odluke 2000/265/EZ o uvođenju financijske uredbe za proračunske aspekte upravljanja ugovorima od strane zamjenika glavnog tajnika Vijeća, sklopljenih u ime određenih država članica u vezi s postavljanjem i funkcioniranjem komunikacijske infrastrukture za schengensko okružje, „Sisnet”
   (2008/319/EZ)
   VIJEĆE EUROPSKE UNIJE,
   uzimajući u obzir Protokol o uključivanju schengenske pravne stečevine u okvir Europske unije, koji je priložen Ugovoru o Europskoj uniji i Ugovoru o osnivanju Europske zajednice, a posebno njegov članak 2. stavak 1. drugi podstavak, prvu rečenicu,
   budući da:

               (1)

               Odlukom 1999/870/EZ (1) i Odlukom 2007/149/EZ (2) zamjenik glavnog tajnika Vijeća ovlašten je u okviru uključivanja schengenske pravne stečevine u Europsku uniju djelovati kao predstavnik određenih država članica za potrebe sklapanja ugovora koji se odnose na uspostavljanje i funkcioniranje komunikacijske infrastrukture za schengensko okružje ("Sisnet") i upravljati takvim ugovorima do prijelaza na komunikacijsku infrastrukturu na teret Europske zajednice.

               (2)

               Financijske obveze koje proizlaze iz tih ugovora terete posebni proračun (dalje u tekstu "proračun Sisneta") za financiranje komunikacijske infrastrukture iz tih odluka Vijeća.

               (3)

               Švicarska Konfederacija sudjelovat će u odredbama schengenske pravne stečevine u vezi sa Schengenskim informacijskim sustavom od dana koji treba odrediti Vijeće u skladu s člankom 15. stavkom 1. Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (3).

               (4)

               Od tog dana Švicarska Konfederacija trebala bi sudjelovati u proračunu Sisneta,

         ODLUČILO JE:
   Članak 1.
   Odluka Vijeća 2000/265/EZ (4) mijenja se kako slijedi:

               1.

               Članak 25. stavak 1. zamjenjuje se sljedećim:
               "1.   Proračunski prihodi sastoje se od financijskih doprinosa sljedećih država članica: Austrije, Belgije, Češke, Danske, Estonije, Finske, Francuske, Njemačke, Grčke, Mađarske, Irske, Italije, Latvije, Litve, Luksemburga, Malte, Nizozemske, Poljske, Portugala, Slovačke, Slovenije, Španjolske, Švedske, Ujedinjene Kraljevine, kao i Islanda, Norveške i Švicarske.";

               2.

               Članak 26. zamjenjuje se sljedećim:
               "Članak 26.
               Države iz članka 25. dostavljaju svoje financijske doprinose zamjeniku glavnog tajnika.
               Visina doprinosa koje trebaju platiti države članice iz članka 25. s jedne strane, te Island, Norveška i Švicarska s druge strane, obračunava se godišnje na temelju udjela svake dotične države članice te Islanda, Norveške i Švicarske u ukupnom bruto domaćem proizvodu (BDP) za prethodnu godinu svih država iz članka 25. Visina doprinosa dotičnih država članica obračunava se godišnje, uzimajući u obzir doprinose Islanda, Norveške i Švicarske na temelju omjera sredstava od PDV-a koje je svaka od tih država članica uplatila u ukupna sredstava od PDV-a Europskih zajednica, kako je utvrđeno u posljednjoj izmjeni proračuna Unije tijekom prethodne financijske godine.
               Irska i Ujedinjena Kraljevina ne snose dodatne troškove koji proizlaze iz proširenja komunikacijske infrastrukture u Češkoj, Estoniji, Mađarskoj, Latviji, Litvi, Malti, Poljskoj, Slovačkoj i Sloveniji.";

               3.

               Članku 28. dodaje se sljedeći stavak:
               "4.   Odstupajući od stavka 1. i ne dovodeći u pitanje članak 49. Švicarska mora platiti svoj početni doprinos do 1. srpnja 2008.".

         Članak 2.
   Ova Odluka proizvodi učinke od dana donošenja.
   Ova Odluka objavljuje se u Službenom listu Europske unije.

      Sastavljeno u Luxembourgu 14. travnja 2008.

            Za Vijeće

            Predsjednik

         I. JARC

      (1)  SL L 337, 30.12.1999., str. 41.

      (2)  SL L 66, 6.3.2007., str. 19.

      (3)  SL L 53, 27.2.2008., str. 52.

      (4)  SL L 85, 6.4.2000., str. 12. Odluka kako je zadnje izmijenjena Odlukom 2007/155/EZ (SL L 68, 8.3.2007., str. 5.).


title: Odluka Komisije od 4. siječnja 2017. o praznicima u 2018. za institucije Europske unije

text:
               17.2.2017

               HR

               Službeni list Europske unije

               C 50/2

         ODLUKA KOMISIJE
   od 4. siječnja 2017.
   o praznicima u 2018. za institucije Europske unije
   (2017/C 50/02)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Pravilnik o osoblju za dužnosnike Europske unije i Uvjete zaposlenja ostalih službenika Europske unije, kako su utvrđeni Uredbom Vijeća (EEZ, Euratom, EZUČ) br. 259/68 (1), a posebno članak 61. Pravilnika o osoblju i članke 16. i 91. Uvjeta zaposlenja,
   uzimajući u obzir zajednička pravila o utvrđivanju popisa praznika za dužnosnike Europskih zajednica, a posebno njihov članak 1. stavak treći,
   budući da:

               (1)

               U skladu s člankom 61. Pravilnika o osoblju za dužnosnike Europske unije i člancima 16. i 91. Uvjeta zaposlenja ostalih službenika, trebalo bi donijeti popis praznika u 2018. za dužnosnike i službenike u Bruxellesu i Luxembourgu.

               (2)

               U 2018. Uskrs je 1. travnja.

               (3)

               U 2018. 24. prosinca je ponedjeljak.

               (4)

               S Vijećem voditelja administracije provedeno je savjetovanje 12. listopada 2016. u pogledu popisa praznika u 2018.,

         ODLUČILA JE:
   Članak 1.
   Utvrđuju se praznici u 2018. za institucije Europske unije u Bruxellesu i Luxembourgu.

               1. siječnja

               ponedjeljak, Nova godina

               2. siječnja

               utorak, dan nakon Nove godine

               29. ožujka

               Veliki četvrtak

               30. ožujka

               Veliki petak

               2. travnja

               Uskrsni ponedjeljak

               1. svibnja

               utorak, Praznik rada

               9. svibnja

               srijeda, obljetnica deklaracije Roberta Schumana

               10. svibnja

               četvrtak, Spasovo

               11. svibnja

               petak, dan nakon Spasova

               21. svibnja

               Duhovni ponedjeljak

               15. kolovoza

               srijeda, Velika Gospa

               1. studenoga

               četvrtak, Svi sveti

               2. studenoga

               petak, Dušni dan

               24. prosinca
               do
               31. prosinca

               ponedjeljak
               ponedjeljak

               (6 dana na kraju godine)

               UKUPNO

               19 dana

         Članak 2.
   S radom se nastavlja po uobičajenom rasporedu 3. siječnja 2019.
   Članak 3.
   Ne dovodeći u pitanje cjeloviti konačni kalendar praznika u 2019., utorak 1. siječnja 2019. i srijeda 2. siječnja 2019. smatraju se praznicima za tu godinu.

      Sastavljeno u Bruxellesu 4. siječnja 2017.

            Za Komisiju

         Günther OETTINGER

            Član Komisije

      (1)  SL L 56, 4.3.1968., str. 1.


title: 2014/609/EU: Odluka Europskog parlamenta od 3. travnja 2014. o razrješnici za izvršenje proračuna Europske zaklade za poboljšanje životnih i radnih uvjeta za financijsku godinu 2012.

text:
               5.9.2014

               HR

               Službeni list Europske unije

               L 266/281

         ODLUKA EUROPSKOG PARLAMENTA
   od 3. travnja 2014.
   o razrješnici za izvršenje proračuna Europske zaklade za poboljšanje životnih i radnih uvjeta za financijsku godinu 2012.
   (2014/609/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Europske zaklade za poboljšanje životnih i radnih uvjeta za financijsku godinu 2012.,

               —

               uzimajući u obzir izvješće Revizorskog suda o konačnim godišnjim financijskim izvještajima Europske zaklade za poboljšanje životnih i radnih uvjeta za financijsku godinu 2012. zajedno s odgovorima Zaklade (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EEZ) br. 1365/75 Vijeća od 26. svibnja 1975. o osnivanju Europske zaklade za poboljšanje životnih i radnih uvjeta (4), a posebno njezin članak 16.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. Poslovnika i Prilog VI. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za zapošljavanje i socijalna pitanja (A7-0183/2014),

               1.

               daje razrješnicu direktoru Europske zaklade za poboljšanje životnih i radnih uvjeta za izvršenje proračuna Zaklade za financijsku godinu 2012.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi direktoru Europske zaklade za poboljšanje životnih i radnih uvjeta, Vijeću, Komisiji i Revizorskom sudu te ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 221.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 139, 30.5.1975., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka (EU) 2016/2248 Europske središnje banke od 3. studenoga 2016. o raspodjeli monetarnog prihoda nacionalnih središnjih banaka država članica čija je valuta euro (ESB/2016/36)

text:
               20.12.2016

               HR

               Službeni list Europske unije

               L 347/26

         ODLUKA (EU) 2016/2248 EUROPSKE SREDIŠNJE BANKE
   od 3. studenoga 2016.
   o raspodjeli monetarnog prihoda nacionalnih središnjih banaka država članica čija je valuta euro (ESB/2016/36)
   (preinaka)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije,
   uzimajući u obzir Statut Europskog sustava središnjih banaka i Europske središnje banke, a posebno njegov članak 32.,
   budući da:

               (1)

               Odluka ESB/2010/23 (1) već je nekoliko puta znatno izmijenjena (2). Budući su potrebne dodatne izmjene, potrebno ju je radi jasnoće preinačiti.

               (2)

               U skladu s člankom 32. stavkom 1. Statuta Europskog sustava središnjih banaka i Europske središnje banke (dalje u tekstu: „Statut ESSB-a”), monetarni prihod je prihod koji ostvaruju nacionalne središnje banke pri obavljanju funkcije monetarne politike. U skladu s člankom 32. stavkom 2. Statuta ESSB-a iznos monetarnog prihoda svake nacionalne središnje banke jednak je njezinu godišnjem prihodu ostvarenom iz njezinih sredstava koja se drže u novčanicama u optjecaju i depozitima kreditnih institucija. Nacionalne središnje banke namjenski raspoređuju ta sredstva u skladu sa smjernicama Upravnog vijeća. Nacionalne središnje banke trebaju namjenski rasporediti sredstva koja su proizišla iz obavljanja funkcije monetarne politike kao sredstva koja se drže u novčanicama u optjecaju i depozitima kreditnih institucija. U skladu s člankom 32. stavkom 4. Statuta ESSB-a, iznos monetarnog prihoda svakog NSB-a prilagođava se za iznos jednak kamati obračunatoj, plaćenoj ili primljenoj na obveze uključene u osnovicu obveza

               (3)

               U skladu s člankom 32. stavkom 5. Statuta ESSB-a ukupni iznos monetarnog prihoda nacionalnih središnjih banaka raspodjeljuje im se razmjerno njihovim uplaćenim udjelima u kapitalu Europske središnje banke (ESB).

               (4)

               U skladu s člankom 32. stavcima 6. i 7. Statuta ESSB-a Upravno vijeće ovlašteno je utvrđivati smjernice na temelju kojih ESB provodi obračun i namiru salda koja proizlaze iz raspodjele monetarnog prihoda te poduzimati sve druge mjere potrebne za primjenu članka 32.

               (5)

               U skladu s člankom 10. Uredbe Vijeća (EZ) br. 974/98 (3) ESB i nacionalne središnje banke puštaju euronovčanice u optjecaj. Člankom 15. spomenute Uredbe propisuje se da novčanice nominirane u jedinicama nacionalne valute ostaju zakonsko sredstvo plaćanja unutar njihovih granica najkasnije do isteka roka od 6 mjeseci od odgovarajućeg datuma prelaska na gotovinu eura. Godina prelaska na gotovinu eura stoga se treba smatrati posebnom godinom jer novčanice u optjecaju nominirane u jedinicama nacionalne valute mogu još uvijek činiti znatan dio novčanica u optjecaju.

               (6)

               Članak 15. stavak 1. Smjernice ESB/2006/9 (4) propisuje da se euronovčanice iz predopskrbe izdane prihvatljivim drugim ugovornim stranama knjiže na teret računa spomenutih drugih ugovornih strana kod njihovog NSB-a po svojoj nominalnoj vrijednosti, u skladu sa sljedećim „linearnim modelom terećenja”: ukupni iznos euronovčanica i eurokovanica iz predopskrbe knjiži se na teret u tri jednaka obroka, na datum namire prve, četvrte i pete glavne operacije refinanciranja Eurosustava nakon datuma prelaska na gotovinu eura. Pri izračunu monetarnog prihoda za godinu prelaska na gotovinu eura potrebno je uzeti u obzir spomenuti „linearni model terećenja”.

               (7)

               Ova je Odluka povezana s Odlukom ESB/2010/29 (5) koja propisuje da ESB i nacionalne središnje banke izdaju euronovčanice. Odluka ESB/2010/9 određuje raspodjelu euronovčanica u optjecaju nacionalnim središnjim bankama razmjerno njihovim uplaćenim udjelima u kapitalu ESB-a. Pored toga dodjeljuje ESB-u 8 % ukupne vrijednosti euronovčanica u optjecaju. Raspodjela euronovčanica među članovima Eurosustava dovodi do salda unutar Eurosustava. Obračun naknade na spomenuta salda unutar Eurosustava na temelju euronovčanica u optjecaju izravno utječe na prihod svakog člana Eurosustava i stoga ga treba urediti ovom Odlukom. Prihod koji ostvaruje ESB na temelju obračuna naknade na svoja potraživanja unutar Eurosustava od nacionalnih središnjih banaka u vezi s njegovim udjelom u euronovčanicama u optjecaju trebao bi, u načelu biti raspodijeljen nacionalnim središnjim bankama u skladu s Odlukom ESB/2014/57 (6) razmjerno njihovim udjelima u ključu upisanog kapitala u istoj financijskoj godini tijekom koje je ostvaren.

               (8)

               Na neto salda potraživanja i obveza unutar Eurosustava koja proizlaze iz euronovčanica u optjecaju treba se obračunavati naknada primjenom objektivnog kriterija kojim se određuje trošak novca. U tom se kontekstu stopa glavne operacije refinanciranja koju primjenjuje Eurosustav u svojim aukcijama za glavne operacije refinanciranja smatra prikladnom.

               (9)

               Neto obveze unutar Eurosustava na temelju euronovčanica u optjecaju trebaju biti uključene u osnovicu obveza za potrebe izračuna monetarnog prihoda nacionalnih središnjih banaka u skladu s člankom 32. stavkom 2. Statuta ESSB-a jer su one jednake novčanicama u optjecaju. Namira kamata na salda unutar Eurosustava s naslova euronovčanica u optjecaju rezultirat će u raspodjeli značajnog iznosa monetarnog prihoda Eurosustava između NSB-a razmjerno njihovim uplaćenim udjelima u kapitalu ESB-a. Ta se salda unutar Eurosustava moraju uskladiti zbog postupne prilagodbe bilanci nacionalnih središnjih banaka i računa dobiti i gubitka. Prilagodbe se trebaju temeljiti na vrijednosti novčanica u optjecaju svakog NSB-a tijekom razdoblja prije uvođenja euronovčanica. Te se prilagodbe trebaju primjenjivati na godišnjoj osnovi u skladu s fiksnom formulom najduže pet godina nakon toga.

               (10)

               Prilagodbe salda unutar Eurosustava na temelju euronovčanica u optjecaju izračunane su kako bi nadoknadile sve značajne promjene u prihodnim pozicijama nacionalnih središnjih banaka zbog uvođenja euronovčanica i naknadne raspodjele monetarnog prihoda.

               (11)

               Opća pravila utvrđena u članku 32. Statuta ESSB-a također se primjenjuju na prihod koji proizlazi iz otpisa euronovčanica koje su povučene iz optjecaja.

               (12)

               Članak 32. stavak 5. Statuta ESSB-a određuje da se iznos monetarnog prihoda nacionalnih središnjih banaka raspodjeljuje između nacionalnih središnjih banaka razmjerno njihovim uplaćenim udjelima u kapitalu ESB-a. Sukladno članku 32. stavku 7. Statuta ESSB-a, Upravno vijeće nadležno je za poduzimanje drugih mjera potrebnih za primjenu članka 32. To uključuje nadležnost za uzimanje u obzir drugih faktora kod odluke o raspodjeli prihoda koji proizlazi iz otpisa euronovčanica koje su povučene iz optjecaja. U tom kontekstu načela jednakog tretmana i pravednosti nalažu da se uzme u obzir razdoblje tijekom kojeg su izdane povučene euronovčanice. Ključ za raspodjelu tog posebnog prihoda mora stoga odražavati odgovarajući udio u kapitalu ESB-a i razdoblje trajanja izdanja.

               (13)

               Povlačenje euronovčanica mora se urediti posebnim odlukama koje treba donijeti u skladu s člankom 5. Odluke ESB/2003/4 (7).

               (14)

               Trebalo bi se smatrati da kupnje na temelju Odluke ESB/2009/16 (8), Odluke ESB/2011/17 (9) i Odluke (EU) 2015/774 Europske središnje banke (ESB/2015/10) (10) koje se odnose na kupnje dužničkih instrumenata koje su izdale središnje, područne (regionalne) i lokalne države i priznate agencije te zamjenski dužnički instrumenti koje su izdala javna nefinancijska društva ostvaruju prihod po referentnoj stopi,

         DONIJELO JE OVU ODLUKU:
   Članak 1.
   Definicije
   Za potrebe ove Odluke:

               (a)

               „NSB” znači nacionalna središnja banka države članice čija je valuta euro;

               (b)

               „kreditna institucija” znači: (a) kreditna institucija sa značenjem iz članka 4. stavka 1. Uredbe (EU) br. 575/2013 Europskog parlamenta i Vijeća (11), koja podliježe nadzoru nadležnog tijela; ili (b) druga kreditna institucija u smislu članka 123. stavka 2. Ugovora koji je usporediv s nadzorom nadležnog tijela;

               (c)

               „osnovica obveza” znači iznos propisanih obveza u bilanci svakog NSB-a, koji je određen u skladu s Prilogom I. ovoj Odluci;

               (d)

               „datum prelaska na gotovinu eura” znači datum kada euronovčanice i eurokovanice postanu zakonsko sredstvo plaćanja u državi članici čija je valuta euro;

               (e)

               „godina prelaska na gotovinu eura” znači razdoblje od 12 mjeseci koje počinje na datum prelaska na gotovinu eura;

               (f)

               „salda unutar Eurosustava na temelju euronovčanica u optjecaju” znači potraživanja i obveze koje nastaju između NSB-a i ESB-a i između NSB-a i drugih nacionalnih središnjih banaka kao posljedica primjene članka 4. Odluke ESB/2010/29;

               (g)

               „ključ upisanog kapitala” znači udjeli nacionalnih središnjih banaka, izraženi u postocima, u upisanom kapitalu ESB-a dobiveni primjenom pondera dodijeljenih nacionalnim središnjim bankama u ključu iz članka 29. stavka 1. Statuta ESSB-a koji se primjenjuju tijekom određene financijske godine;

               (h)

               „povučene euronovčanice” znači euronovčanice vrste ili serije koja je povučena iz optjecaja odlukom Upravnog vijeća koja je donesena u skladu s člankom 5. Odluke ESB/2003/4;

               (i)

               „razdoblje trajanja izdanja” u vezi s određenom vrstom ili serijom euronovčanica znači razdoblje koje počinje na datum kada se u osnovici obveza zabilježi prvo izdanje euronovčanica te vrste ili serije i koje završava na datum kada se u osnovici obveza zabilježi posljednje izdanje euronovčanica te vrste ili serije;

               (j)

               „referentna kamatna stopa” znači zadnja dostupna granična kamatna stopa koju koristi Eurosustav u svojim aukcijama za glavne operacije refinanciranja u skladu s člankom 6. Smjernice (EU) 2015/510 Europske središnje banke (ESB/2014/60) (12). Kada se za namiru na isti dan provede više od jedne glavne operacije refinanciranja, primjenjuje se jednostavan prosjek graničnih stopa operacija koje se obavljaju istodobno;

               (k)

               „imovina za posebnu namjenu” znači iznos imovine koja se drži u odnosu na temelju obveza u bilanci svakog NSB-a, koji je određen u skladu s Prilogom II. ovoj Odluci;

               (l)

               „referentno razdoblje” znači razdoblje od 24 mjeseca koje počinje 30 mjeseci prije datuma prelaska na gotovinu eura;

               (m)

               „referentni dnevni devizni tečaj” znači referentni dnevni devizni tečaj koji se temelji na redovitom dnevnom postupku usuglašavanja među središnjim bankama unutar i izvan Europskog sustava središnjih banaka koje se obično obavlja u 14.15 po srednjoeuropskom vremenu (13);

               (n)

               „otpisati” znači ukloniti povučene euronovčanice iz bilančne stavke „novčanice u optjecaju”;

               (o)

               „ključ za izdavanje” znači prosječni ključ upisanog kapitala tijekom razdoblja trajanja izdanja vrste ili serije povučenih euronovčanica;

               (p)

               „usklađena bilanca” znači usklađena bilanca kako je utvrđena u Prilogu VIII. Smjernici (EU) 2016/2249 Europske središnje banke [(ESB/2016/34)] (14).

         Članak 2.
   Salda unutar Eurosustava na temelju euronovčanica u optjecaju
   1.   Salda unutar Eurosustava na temelju euronovčanica u optjecaju izračunavaju se mjesečno i knjiže u poslovnim knjigama ESB-a i nacionalnih središnjih banaka prvi radni dan mjeseca s datumom valute posljednjega radnog dana prethodnog mjeseca.
   Ako država članica prihvati euro, izračun salda unutar Eurosustava na temelju euronovčanica u optjecaju iz prvog podstavka knjiži se u poslovnim knjigama ESB-a i nacionalnih središnjih banaka s datumom valute na datum prelaska na gotovinu eura.
   Salda unutar Eurosustava na temelju euronovčanica u optjecaju za razdoblje od 1. siječnja do 31. siječnja prve godine od koje se primjenjuje petogodišnje usklađivanje u skladu s člankom 29. stavkom 3. Statuta ESSB-a, izračunavaju se na temelju prilagođenog ključa upisanog kapitala primijenjenog na salda na temelju ukupnih euronovčanica u optjecaju na dan 31. prosinca prethodne godine.
   2.   Na salda unutar Eurosustava na temelju euronovčanica u optjecaju, uključujući salda koja su rezultat primjene članka 4. ove Odluke, obračunava se naknada po referentnoj stopi.
   3.   Obračunata naknada iz stavka 2. namiruje se tromjesečno plaćanjima preko sustava TARGET2.
   Članak 3.
   Metoda mjerenja monetarnog prihoda
   1.   Iznos monetarnog prihoda svakog NSB-a utvrđuje se mjerenjem stvarnog prihoda koji proizlazi iz imovine za posebnu namjenu uknjižene u njegovim poslovnim knjigama. Iznimno od navedenog:

               (a)

               za zlato se smatra da ne ostvaruje prihod;

               (b)

               za sljedeće se smatra da ostvaruje prihod po referentnoj stopi:

                           i.

                           vrijednosni papiri koji se drže za potrebe monetarne politike u skladu s Odlukom ESB/2009/16;

                           ii.

                           vrijednosni papiri koji se drže za potrebe monetarne politike u skladu s Odlukom ESB/2011/17;

                           iii.

                           dužnički instrumenti koje su izdale središnje, područne (regionalne) i lokalne države te priznate agencije i zamjenski dužnički instrumenti koje su izdala nefinancijska društva i koji se drže za potrebe monetarne politike u skladu s Odlukom (EU) 2015/774 (ESB/2015/10).

         2.   Ako je vrijednost imovine za posebnu namjenu NSB-a viša ili niža od vrijednosti njegove osnovice obveza, razlika se prebija primjenom referentne stope na vrijednost razlike.
   Članak 4.
   Prilagodbe salda unutar Eurosustava
   1.   Za potrebe izračuna monetarnog prihoda salda unutar Eurosustava na temelju euronovčanica u optjecaju svakog NSB-a prilagođavaju se kompenzacijskim iznosom koji se određuje u skladu sa sljedećom formulom:

               C = (K – A) × S

         pri čemu je:

               C

               kompenzacijski iznos;

               K

               iznos u eurima za svaki NSB koji proizlazi iz primjene ključa upisanog kapitala na prosječnu vrijednost novčanica u optjecaju tijekom referentnog razdoblja, pri čemu se iznos novčanica u optjecaju nominiranih u nacionalnoj valuti države članice koja prihvaća euro preračunava u eure po referentnom dnevnom deviznom tečaju tijekom referentnog razdoblja,

               A

               prosječna vrijednost u eurima za svaki NSB novčanica u optjecaju tijekom referentnog razdoblja preračunata u eure po referentnom dnevnom deviznom tečaju tijekom referentnog razdoblja,

               S

               sljedeći koeficijent za svaku financijsku godinu, počevši od datuma prelaska na gotovinu eura:

                           Financijska godina

                           Koeficijent

                           Godina prelaska na gotovinu eura

                           1

                           Godina prelaska na gotovinu eura plus 1 godina

                           0,8606735

                           Godina prelaska na gotovinu eura plus 2 godine

                           0,7013472

                           Godina prelaska na gotovinu eura plus 3 godine

                           0,5334835

                           Godina prelaska na gotovinu eura plus 4 godine

                           0,3598237

                           Godina prelaska na gotovinu eura plus 5 godina

                           0,1817225

         2.   Zbroj kompenzacijskih iznosa nacionalnih središnjih banaka jednak je nuli.
   3.   Kompenzacijski iznosi izračunavaju se svaki put kada država članica prihvati euro ili se promijeni ključ upisanog kapitala ESB-a.
   4.   Kada se NSB pridruži Eurosustavu, njegov se kompenzacijski iznos raspodjeljuje drugim nacionalnim središnjim bankama razmjerno njihovim udjelima u ključu upisanog kapitala s obrnutim predznakom (+/–) te se dodaje svim kompenzacijskim iznosima koji su za njih na snazi.
   5.   Kompenzacijski iznosi i računovodstveni unosi za izjednačavanje tih kompenzacijskih iznosa knjiže se na posebne račune unutar Eurosustava u poslovnim knjigama svakog NSB-a s datumom valute na datum prelaska na gotovinu eura i s istim datumom valute svake sljedeće godine tijekom razdoblja prilagodbe. Na računovodstvene unose za izjednačavanje kompenzacijskih iznosa ne obračunava se naknada.
   6.   Odstupajući od stavka 1., u slučaju posebnih događaja povezanih s promjenama u optjecaju novčanica iz Priloga III. ovoj Odluci, salda unutar Eurosustava na temelju euronovčanica u optjecaju svakog NSB-a prilagođavaju se u skladu s odredbama u tom Prilogu.
   7.   Prilagodbe salda unutar Eurosustava predviđene u ovom članku prestaju se primjenjivati od prvog dana šeste godine nakon relevantne godine prelaska na gotovinu eura.
   Članak 5.
   Izračun i raspodjela monetarnog prihoda
   1.   ESB dnevno izračunava monetarni prihod svakog NSB-a. Izračun se temelji na računovodstvenim podacima koje nacionalne središnje banke dostavljaju ESB-u. ESB tromjesečno obavješćuje nacionalne središnje banke o kumulativnim iznosima.
   2.   Iznos monetarnog prihoda svakog NSB-a prilagođava se za iznos jednak kamati obračunatoj, plaćenoj ili primljenoj na obveze uključene u osnovicu obveza i u skladu sa svakom odlukom Upravnog vijeća na temelju članka 32. stavka 4. drugog podstavka Statuta ESSB-a.
   3.   Ukupni iznos monetarnog prihoda svakog NSB-a raspodjeljuje se krajem svake financijske godine razmjerno ključu upisanog kapitala.
   Članak 6.
   Izračun i raspodjela prihoda koji proizlazi iz otpisa euronovčanica
   1.   Povučene euronovčanice ostaju dio osnovice obveza do njihove zamjene ili otpisa, ovisno o tome što prvo nastupi.
   2.   Upravno vijeće može odlučiti otpisati povučene euronovčanice te u tom slučaju mora odrediti datum otpisa i ukupan iznos rezervacija za te povučene euronovčanice za koje se još očekuje da će biti zamijenjene.
   3.   Povučene euronovčanice otpisuju se kako slijedi:

               (a)

               Na datum otpisa stavka „novčanice u optjecaju” u bilanci ESB-a i nacionalnih središnjih banaka umanjuje se za ukupan iznos povučenih euronovčanica koje su još u optjecaju. U tu svrhu stvarni iznosi povučenih euronovčanica koje su bile puštene u optjecaj prilagođavaju se njihovim razmjernim iznosima izračunanima u skladu s ključem za izdavanje, a te se razlike namiruju između ESB-a i nacionalnih središnjih banaka.

               (b)

               Prilagođeni iznos povučenih euronovčanica otpisuje se iz bilančne stavke „novčanice u optjecaju” i prenosi u račune dobiti i gubitka nacionalnih središnjih banaka.

               (c)

               Svaki NSB utvrđuje rezervacije za povučene euronovčanice za koje se još očekuje da će biti zamijenjene. Spomenute rezervacije jednake su udjelu odgovarajućeg NSB-a u ukupnom iznosu rezervacija izračunanom primjenom ključa za izdavanje.

         4.   Povučene euronovčanice koje se zamjenjuju nakon datuma otpisa knjiže se u poslovnim knjigama NSB-a koji ih je primio. Priljev povučenih euronovčanica preraspodjeljuje se među nacionalnim središnjim bankama najmanje jednom godišnje primjenom ključa za izdavanje te se namiruju razlike među njima. Svaki NSB prebija razmjerni iznos sa svojim rezervacijama ili, u slučaju da je priljev veći od rezervacija, knjiži odgovarajući rashod u svom računu dobiti i gubitka.
   5.   Upravno vijeće jednom godišnje preispituje ukupni iznos rezervacija.
   Članak 7.
   Stavljanje izvan snage
   1.   Odluka ESB/2010/23 stavlja se izvan snage.
   2.   Upućivanja na Odluku stavljenu izvan snage smatraju se upućivanjima na ovu Odluku.
   Članak 8.
   Stupanje na snagu
   Ova Odluka stupa na snagu 31. prosinca 2016.

      Sastavljeno u Frankfurtu na Majni, 3. studenoga 2016.

            Predsjednik ESB-a

         Mario DRAGHI

      (1)  Odluka ESB/2010/23 od 25. studenoga 2010. o raspodjeli monetarnog prihoda nacionalnih središnjih banaka država članica čija je valuta euro (SL L 35, 9.2.2011., str. 17.).

      (2)  Vidjeti Prilog IV.

      (3)  Uredba Vijeća (EZ) br. 974/98 od 3. svibnja 1998. o uvođenju eura (SL L 139, 11.5.1998., str. 1.).

      (4)  Smjernica ESB/2006/9 od 14. srpnja 2006. o određenim pripremama za prelazak na gotovinu eura te o predopskrbi i posrednoj predopskrbi euronovčanicama i eurokovanicama izvan europodručja (SL L 207, 28.7.2006., str. 39.).

      (5)  Odluka ESB/2010/29 od 13. prosinca 2010. o izdavanju euronovčanica (SL L 35, 9.2.2011., str. 26.).

      (6)  Odluka ESB/2014/57 od 15. prosinca 2014. o privremenoj raspodjeli prihoda Europske središnje banke (SL L 53, 25.2.2015., str. 24.).

      (7)  Odluka ESB/2003/4 od 20. ožujka 2003. o apoenima, specifikacijama, reproduciranju, zamjeni i povlačenju euronovčanica (SL L 78, 25.3.2003., str. 16.).

      (8)  Odluka ESB/2009/16 od 2. srpnja 2009. o provedbi programa kupnje pokrivenih obveznica (SL L 175, 4.7.2009., str. 18.).

      (9)  Odluka ESB/2011/17 od 3. studenoga 2011. o provedbi drugog programa kupnje pokrivenih obveznica (SL L 297, 16.11.2011., str. 70.).

      (10)  Odluka (EU) 2015/774 Europske središnje banke od 4. ožujka 2015. o programu kupnje vrijednosnih papira javnog sektora na sekundarnim tržištima (ESB/2015/10) (SL L 121, 14.5.2015., str. 20.).

      (11)  Uredba (EU) br. 575/2013 Europskog parlamenta i vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).

      (12)  Smjernica (EU) 2015/510 Europske središnje banke od 19. prosinca 2014. o provedbi monearne politike Eurosusava (Smjernica o Općoj dokumentaciji) (ESB/2014/60) (SL L 91, 2.4.2015., str. 3.).

      (13)  Srednjoeuropsko vrijeme uzima u obzir prelazak na srednjoeuropsko ljetno vrijeme.

      (14)  Smjernica (EU) 2016/2249 Europske središnje banke od 3.studenoga 2016. o pravnom okviru za računovodstvo i financijsko izvještavanje u Europskom sustavu središnjih banaka (ESB/2016/34) (vidjeti stranicu 37 ovog Službenog lista).

      PRILOG I.

         SASTAV OSNOVICE OBVEZA

                  A.

                  Osnovica obveza uključuje, isključujući sve druge stavke:

                              1.

                              Novčanice u optjecaju
                              Za potrebe ovog Priloga, tijekom godine prelaska na gotovinu eura za svaku nacionalnu središnju banku (NSB) koja se pridružuje Eurosustavu „novčanice u optjecaju”:

                                          (a)

                                          uključuju novčanice koje je izdao NSB i koje su nominirane u njegovoj jedinici nacionalne valute; i

                                          (b)

                                          moraju se umanjiti za vrijednost kredita na koje se ne obračunava naknada koji se odnose na euronovčanice iz predopskrbe, a koji još nisu knjiženi na teret (dio stavke imovine 6. usklađene bilance).

                                    Nakon relevantne godine prelaska na gotovinu eura za svaki NSB „novčanice u optjecaju” znači novčanice nominirane u eurima, isključujući sve ostale novčanice.
                              Ako je datum prelaska na gotovinu eura dan kada je sustav TARGET2 zatvoren, obveza NSB-a koja proizlazi iz euronovčanica iz predopskrbe u skladu sa Smjernicom ESB/2006/9 i koje su ušle u optjecaj prije datuma prelaska na gotovinu eura ulazi u osnovicu obveza (kao dio korespondentnih računa u stavci obveze 10.4 usklađene bilance) sve dok obveza ne postane dio obveza unutar Eurosustava koje proizlaze iz transakcija preko sustava TARGET2.

                              2.

                              Obveze nominirane u eurima prema kreditnim institucijama u europodručju povezane s operacijama monetarne politike, uključujući sljedeće:

                                          (a)

                                          tekuće račune, uključujući obveznu pričuvu u skladu s člankom 19. stavkom 1. Statuta ESSB-a (stavka obveze 2.1 usklađene bilance);

                                          (b)

                                          iznose depozita u okviru stalno raspoloživih mogućnosti deponiranja Eurosustava (stavka obveze 2.2 usklađene bilance);

                                          (c)

                                          oročene depozite (stavka obveze 2.3 usklađene bilance);

                                          (d)

                                          obveze koje proizlaze iz obratnih operacija fine prilagodbe (stavka obveze 2.4 usklađene bilance);

                                          (e)

                                          depozite povezane s pozivom na uplatu nadoknade (stavka obveze 2.5 usklađene bilance).

                              3.

                              Depozitne obveze prema drugim ugovornim stranama Eurosustava koje ne ispunjavaju svoje obveze koje su preraspoređene iz stavke obveze 2.1 usklađene bilance.

                              4.

                              Obveze nacionalnih središnjih banaka unutar Eurosustava koje proizlaze iz izdavanja dužničkih certifikata ESB-a u skladu s člankom 13. Smjernice (EU) 2015/510 (ESB/2014/60) (stavka obveze 10.2 usklađene bilance).

                              5.

                              Neto obveze unutar Eurosustava na temelju euronovčanica u optjecaju, uključujući one koje proizlaze iz primjene članka 4. ove Odluke (dio stavke obveze 10.3 usklađene bilance).

                              6.

                              Neto obveze unutar Eurosustava koje proizlaze iz transakcija preko sustava TARGET2 na koje se obračunava naknada po referentnoj stopi (dio stavke obveze 10.4 usklađene bilance).

                              7.

                              Obračunate kamate, koje evidentira svaki NSB na kraju tromjesečja, na obveze koje proizlaze iz provođenja operacija monetarne politike s dospijećem od jedne godine ili duže (dio stavke imovine 12.2 usklađene bilance).

                              8.

                              Obveze prema ESB-u na kojima se temelji potraživanje vezano uz ugovore o razmjeni između ESB-a i središnje banke izvan Eurosustava iz kojih se ostvaruje prihod za Eurosustav (dio izvanbilančnih obveza).

                  B.

                  Iznos osnovice obveza svakog NSB-a izračunava se u skladu s usklađenim računovodstvenim načelima i pravilima utvrđenima u Smjernici (EU) 2016/2249 (ESB/2016/34).

      PRILOG II.

         IMOVINA ZA POSEBNU NAMJENU

                  A.

                  Imovina za posebnu namjenu uključuje, isključujući sve druge stavke:

                              1.

                              Kredite nominirane u eurima kreditnim institucijama u europodručju, povezane s operacijama monetarne politike (stavka imovine 5. usklađene bilance).

                              2.

                              Vrijednosne papire koji se drže za potrebe monetarne politike (dio stavke imovine 7.1 usklađene bilance).

                              3.

                              Potraživanja unutar Eurosustava koja odgovaraju prijenosu deviznih pričuva, osim zlata, ESB-u u skladu s člankom 30. Statuta ESSB-a (dio stavke imovine 9.2 usklađene bilance).

                              4.

                              Neto potraživanja unutar Eurosustava na temelju euronovčanica u optjecaju, uključujući ona koja proizlaze iz primjene članka 4. ove Odluke (dio stavke imovine 9.4 usklađene bilance).

                              5.

                              Neto potraživanja unutar Eurosustava koja proizlaze iz transakcija preko sustava TARGET2 na koje se obračunava naknada po referentnoj stopi (dio stavke imovine 9.5 usklađene bilance).

                              6.

                              Zlato, uključujući potraživanja povezana sa zlatom koje je preneseno ESB-u, u iznosu koji dopušta svakom NSB-u da namijeni dio svojeg zlata koji odgovara primjeni njegova udjela u ključu upisanog kapitala na ukupan iznos zlata koji su namijenile sve nacionalne središnje banke (stavka imovine 1. i dio stavke imovine 9.2 usklađene bilance).
                              Za potrebe ove Odluke vrijednost zlata procjenjuje se na temelju cijene zlata u eurima po finoj unci na dan 31. prosinca 2002.

                              7.

                              Potraživanja na temelju euronovčanica iz predopskrbe u skladu sa Smjernicom ESB/2006/9 i koje su ušle u optjecaj prije datuma prelaska na gotovinu eura (dio stavke imovine 4.1 usklađene bilance do datuma prelaska na gotovinu eura, a nakon toga dio korespondentnih računa u stavci imovine 9.5 usklađene bilance), ali samo dok navedena potraživanja ne postanu dio potraživanja unutar Eurosustava koja proizlaze iz transakcija preko sustava TARGET2.

                              8.

                              Nepodmirena potraživanja koja proizlaze iz nastanka statusa neispunjavanja obveza drugih ugovornih strana Eurosustava u kontekstu kreditnih operacija Eurosustava i/ili financijska imovina ili potraživanja (od trećih osoba) prisvojena i/ili stečena u kontekstu realizacije instrumenata osiguranja koje su ponudile druge ugovorne strane Eurosustava koje nisu ispunile svoje obveze u kontekstu kreditnih operacija Eurosustava koje su preraspoređene iz stavke imovine 5. usklađene bilance (dio stavke imovine 11.6 usklađene bilance).

                              9.

                              Obračunate kamate, koje evidentira svaki NSB na kraju tromjesečja, na imovinu koja proizlazi iz provođenja operacija monetarne politike s dospijećem od jedne godine ili duže (dio stavke imovine 11.5 usklađene bilance).

                              10.

                              Potraživanja od drugih ugovornih strana u europodručju koja se odnose na ugovore o razmjeni između ESB-a i središnje banke izvan Eurosustava iz kojih se ostvaruje prihod za Eurosustav (dio stavke imovine 3.1 usklađene bilance).

                  B.

                  Vrijednost imovine za posebnu namjenu svakog NSB-a izračunava se u skladu s usklađenim računovodstvenim načelima i pravilima utvrđenima u Smjernici (EU) 2016/2249 (ESB/2016/34).

      PRILOG III.
      A.   Prva potencijalna prilagodba

      Ako je prosjek ukupne vrijednosti novčanica u optjecaju u godini prelaska na gotovinu eura niži od prosjeka ukupne vrijednosti u eurima novčanica u optjecaju tijekom referentnog razdoblja (uključujući one nominirane u nacionalnoj valuti države članice koja je prihvatila euro i preračunate u eure po referentnom dnevnom deviznom tečaju tijekom referentnog razdoblja), koeficijent „S” koji se primjenjuje na godinu prelaska na gotovinu eura u skladu s člankom 4. stavkom 1. umanjuje se s retroaktivnim učinkom proporcionalno smanjenju ukupnog prosjeka novčanica u optjecaju.
      Navedeno smanjenje ne smije dovesti do koeficijenta nižeg od 0,8606735. Ako se primjenjuje ovo odstupanje, četvrtina nastalog umanjenja kompenzacijskih iznosa (C) nacionalnih središnjih banaka koji se primjenjuju u godini prelaska na gotovinu eura mora se dodati kompenzacijskim iznosima nacionalnih središnjih banaka koji se primjenjuju od druge do pete godine nakon godine prelaska na gotovinu eura u skladu s člankom 4. stavkom 1.
      B.   Druga potencijalna prilagodba

      Ako nacionalne središnje banke čiji je kompenzacijski iznos iz članka 4. stavka 1. pozitivan plaćaju neto naknadu na salda unutar Eurosustava na temelju euronovčanica u optjecaju koja rezultira neto rashodom kada se doda stavci „neto rezultat udruživanja monetarnog prihoda” u njihovim računima dobiti i gubitka na kraju godine, koeficijent „S” koji se primjenjuje na godinu prelaska na gotovinu eura u skladu s člankom 4. stavkom 1. umanjuje se koliko je potrebno da bi se otklonilo navedeno stanje.
      Navedeno smanjenje ne smije dovesti do koeficijenta nižeg od 0,8606735. Ako se primjenjuje ovo odstupanje, četvrtina nastalog umanjenja kompenzacijskih iznosa (C) nacionalnih središnjih banaka koji se primjenjuju u godini prelaska na gotovinu eura dodaje se kompenzacijskim iznosima nacionalnih središnjih banaka koji se primjenjuju od druge do pete godine nakon godine prelaska na gotovinu eura u skladu s člankom 4. stavkom 1.

      PRILOG IV.

         ODLUKA STAVLJENA IZVAN SNAGE S POPISOM NAKNADNIH IZMJENA

                  Odluka ESB/2010/23

                     SL L 35, 9.2.2011., str. 17.

                  Odluka ESB/2011/18

                     SL L 319, 2.12.2011., str. 116.

                  Odluka ESB/2014/24

                     SL L 117, 7.6.2014., str. 168.

                  Odluka ESB/2014/56

                     SL L 53, 25.2.2015., str. 21.

                  Odluka ESB/2015/37

                     SL L 313, 28.11.2015., str. 42.


title: 2014/832/EU: Odluka Vijeća od 7. studenoga 2014. o utvrđivanju stajališta koje treba donijeti u ime Europske unije u Upravnom odboru Gospodarske komisije Ujedinjenih naroda za Europu o nacrtu novog pravilnika o vozilima s pogonom na vodik i gorivne ćelije

text:
               27.11.2014

               HR

               Službeni list Europske unije

               L 341/15

         ODLUKA VIJEĆA
   od 7. studenoga 2014.
   o utvrđivanju stajališta koje treba donijeti u ime Europske unije u Upravnom odboru Gospodarske komisije Ujedinjenih naroda za Europu o nacrtu novog pravilnika o vozilima s pogonom na vodik i gorivne ćelije

      (2014/832/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 114., u vezi s njegovim člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Unija je Odlukom Vijeća 97/836/EZ (1) pristupila Sporazumu Gospodarske komisije Ujedinjenih naroda za Europu (UNECE) o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”).

               (2)

               Standardizirani zahtjevi nacrta novog pravilnika UNECE-a o vozilima s pogonom na vodik i gorivne ćelije namijenjeni su uklanjanju tehničkih prepreka trgovini motornim vozilima i njihovim sastavnim dijelovima među ugovornim strankama Revidiranog sporazuma iz 1958. i osiguranju da ta vozila i sastavni dijelovi pružaju visoku razinu sigurnosti i zaštite.

               (3)

               Primjereno je utvrditi stajalište koje treba donijeti u ime Unije u Upravnom odboru Revidiranog sporazuma iz 1958. u pogledu donošenja tog nacrta pravilnika UNECE-a,

         DONIJELO JE OVU ODLUKU:
   Članak 1.
   Stajalište koje treba donijeti u ime Europske unije u Upravnom odboru Revidiranog sporazuma iz 1958. jest da se glasuje za nacrt novog pravilnika UNECE-a o vozilima s pogonom na vodik i gorivne ćelije, u skladu sa sadržajem dokumenta ECE TRANS/WP.29/2014/78.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 7. studenoga 2014.

            Za Vijeće

            Predsjednik

         P. C. PADOAN

      (1)  Odluka Vijeća 97/836/EZ od 27. studenoga 1997. s obzirom na pristupanje Europske zajednice Sporazumu Gospodarske komisije Ujedinjenih naroda za Europu o prihvaćanju jednakih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima i uvjetima za uzajamno priznavanje homologacija dodijeljenih na temelju tih propisa („Revidirani sporazum iz 1958.”) (SL L 346, 17.12.1997., str. 78.).